கோவையில் நடைபெறப்போவது உலகத்தமிழ் மாநாடல்ல., கலைஞர் குடும்பத்தினரின் திருவிழாக் கொண்டாட்டமே. கடந்த வருட பிற்பகுதியில் 9-வது உலகத் தமிழ்மாநாடு நடைபெறுமென கலைஞர் அறிவித்தார். இரு மாத கால அவகாசத்தில் ஆய்வாளர்கள் ஆய்வுக் கட்டுரைகளை தயாரித்து வாசிப்பது சாத்தியமல்லவென, சகல தரப்பிலும் இருந்து எதிர்ப்புக்கள் வந்தன. ஏன் இவ்வளவு அவசரமாக இம் மாநாட்டை நடாத்த வேண்டும் என்கின்ற கேள்வியும் எழுந்தது. உலகத் தமிழ் மாநாட்டை நடாத்துவதற்கென்று ஓர் உலகளாவிய அமைப்பு இருக்கின்றது. அதன் தலைவராக ஜப்பானைச் சேர்ந்த மொழி அறிஞர் நொபாரு கராஷிமா இருக்கின்றார். இந்த அமைப்பும், அதன் தலைவரும் தான் உலகத்தமிழ் மாநாட்டை நடாத்துவது பற்றிய அறிவிப்பை வெளியிடவேண்டும். நடாத்திக் கொடுக்கும் வரவேற்புக் குழுவாக தமிழக அரசு இருக்கலாம். என பல உலகத்தமிழ் மாநாட்டு–சர்வதேச உறுப்பினர்கள் கருத்துத் தெரிவித்தார்கள்.